
Na temelju čl. 7. Zakona o kulturnim vijećima i financiranju javnih potreba u kulturi  („Narodne novine“, br. 83/22), Grad Rovinj-Rovigno, Upravni odjel za društvene djelatnosti dana 29. rujna 2026. godine objavljuje

JAVNI POZIV
za predlaganje Programa javnih potreba u kulturi Grada Rovinja-Rovigno za 2027. godinu 

I.
Javne potrebe u kulturi za koje se osiguravaju sredstva u Proračunu Grada Rovinja-Rovigno jesu kulturne djelatnosti, aktivnosti, projekti, programi i manifestacije u kulturi od interesa za Grad  Rovinja-Rovigno, a dodjeljuju se na temelju provedenog Javnog poziva.
Od interesa za Grad Rovinja-Rovigno smatrat će se aktivnosti, projekti, programi i manifestacije u kulturi koje pridonose ostvarenju ciljeva Poziva, koji su stručno utemeljeni, visoke razine kvalitete, ekonomični, profilirani u odnosu na osnovne djelatnosti prijavitelja.

II.
Cilj ovog Poziva jest utvrđivanje Programa javnih potreba u kulturi Grada Rovinja-Rovigno za 2027. godinu, pružanje potpore projektima, programima, manifestacijama i aktivnostima u kulturi koje pridonose unaprjeđenju stanja u području kulturnog i umjetničkog stvaralaštva, razvoju kulturnih djelatnosti te zadovoljavanju javnih potreba stanovništva u području kulture.

III.
Pravo podnošenja prijava na ovaj Poziv imaju samostalni umjetnici, umjetnici, umjetničke organizacije, ustanove u kulturi kojima osnivač nije Grad Rovinj-Rovigno, udruge, ostale pravne i fizičke osobe koje se bave kulturnom djelatnošću i kulturno umjetničkim stvaralaštvom.

Prioritetna područja financiranja jesu:
· Glazbena i glazbeno scenska umjetnost
· Kulturno umjetnički amaterizam 
· Dramska i plesna umjetnost
· Likovna, vizualna umjetnost i izložbena djelatnost
· Zaštita i očuvanje nematerijalne kulturne baštine
· Njegovanje i poticanje tradicijske kulture
· Književnost, izdavaštvo i nakladništvo
· Programi za mlade
· Interdisciplinarne i nove umjetničke i kulturne prakse
Prijavitelji na ovaj Poziv mogu podnijeti maksimalno jednu prijavu na Godišnji program te po jednu prijavu na Projekt ili manifestaciju, pod uvjetom da nisu prijavili godišnji program, izuzev slučajeva propisanih Uputama za prijavitelje. Također, dopuštena je jedna prijava za programe iz područja izdavaštva, a sve u skladu s registriranom djelatnošću prijavitelja te vrstom i područjem planiranog programa/projekta.
Svaki zaseban program, projekt, manifestacija odnosno potpora iz područja izdavaštva mora se prijaviti na zasebnom obrascu.
Stručno vrednovanje podnesenih prijava provodi Kulturno vijeće Grada Rovinja-Rovigno.

IV.
Financijska sredstva koje Grad dodjeljuje putem ovog Javnog poziva odnose se na jednogodišnje financijske podrške programima, projektima, manifestacijama i aktivnostima koje će se provoditi u kalendarskoj godini za koju se Poziv raspisuje (2027. godina), s rokom provedbe do 31.12.2027. godine.
Prihvaćeni programi financirat će se prema mogućnostima Proračuna Grada Rovinja-Rovigno za 2027. godinu.
V.
Rok za podnošenje prijava je od dana objave Javnog poziva. Prijave se podnose u razdoblju od 29.09.2026. do 12.11.2026. godine do 16:00 sati.

VI.
Prijave na Javni poziv sa svim obveznim prilozima podnose se isključivo u elektroničkom obliku korištenjem elektroničkog sustava prijavljivanja, putem e-prijavnica. 
Prijava se smatra predanom tek kada je prijavitelj u elektroničkom sustavu prijavljivanja (e- prijavnica) odabrao opciju Pošalji prijavnicu i povratno primio automatski odgovor o zaprimljenoj prijavi.

VII.
Sastavni dio ovog Poziva su:

1. e-obrasci za prijavu na Poziv,
2. Upute za prijavitelje na Javni Poziv za predlaganje Programa javnih potreba u kulturi Grada Rovinja-Rovigno za 2027. godinu,
3. Popis priloga koji se prilažu prijavi na Poziv (nalaze se u e-obrascu).

VIII.
U okviru Programa javnih potreba u kulturi Grada Rovinja-Rovigno za 2027. godinu, temeljem čl. 7., st. 5. Zakona o kulturnim vijećima i financiranju javnih potreba u kulturi („Narodne novine“ br. 83/22) Javni pozivi mogu se raspisati i tijekom 2027. godine, ovisno o prioritetima i raspoloživim sredstvima proračuna.
Dinamika objave i rokovi za posebne Javne pozive bit će pravovremeno objavljeni na mrežnoj stranici Grada Rovinja-Rovigno www.rovinj-rovigno.hr.

 Rovinj,	29.09.2026.
Gradonačelnik

